न पैसा, न घर लौटने की उम्मीद; शेल्टर होम में कैसे कट रही जिंदगी
Manipur Violence: Latest Ground Report on Current Situation and Updates मणिपुर में कुकी और मैतेई समुदाय के बीच 3 मई से हिंसा जारी है। मणिपुर की 38 लाख की आबादी में 53% मैतेई हैं। इनमें ज्यादातर इंफाल घाटी में रहते हैं।
‘एक महीने में सब पूरी तरह बदल गया। हम इंफाल में रहते थे। दंगा शुरू हुआ तो मैं दो बच्चों के साथ भागकर दिल्ली आ गई। छोटा बेटा 3 साल का है, बड़ा 11 साल का। पति इंफाल में ही रुक गए थे। वहां अब भी हिंसा हो रही है, दिन भर पति की फिक्र लगी रहती है। मणिपुर जा नहीं सकते और दिल्ली में रहने के लिए पैसे नहीं बचे हैं। अब हम शेल्टर होम में हैं, दिल्ली का मौसम-खाना और कल्चर हमारे लिए अनजान है। बच्चों की पढ़ाई का क्या होगा, पता नहीं कब तक ये सब चलेगा।’
छोटे बेटे को सीने से लगाए वहबोई जब ये बता रही होती हैं तो उनके चेहरे पर डर और उदासी दिखाई देती है। वे अभी दिल्ली के पालम विहार में रह रही हैं। उनका नया पता समाज सेवा ट्रस्ट की तीन मंजिला बिल्डिंग है। यहां वहबोई की तरह मणिपुर से जान बचाकर आए करीब 50 लोग रह रहे हैं। इनमें 28 महिलाएं और 15 बच्चे हैं। सभी कुकी समुदाय से हैं। लोगों का आरोप है कि पुलिस के सामने ही उनके घर, चर्च और स्कूल जला दिए गए।
मणिपुर में कुकी और मैतेई समुदाय के बीच 3 मई से हिंसा जारी है। राज्य की 38 लाख की आबादी में 53% मैतेई हैं। इनमें ज्यादातर इंफाल घाटी में रहते हैं। ट्राइबल नगा और कुकी 40% है, जो पहाड़ी जिलों में रहते हैं। हिंसा की शुुरुआत मैतेई समुदाय को ST का दर्जा देने की मांग के विरोध से हुई थी। सरकार के मुताबिक, अब तक 98 लोगों की मौत हो चुकी है, 310 घायल हैं। 37,450 लोग फिलहाल 272 रिलीफ कैंप में रह रहे हैं। हालात संभालने के लिए आर्मी और सेंट्रल फोर्स के 10 हजार जवान तैनात हैं।
ये नफरत की लड़ाई है, इसे सिर्फ हिंसा न मानें…
सैकड़ों लोग मणिपुर से दूसरे राज्यों में शिफ्ट हुए हैं। दिल्ली में छोटे-छोटे शेल्टर बनाए गए हैं, जिनमें समुदाय के लोगों ने रहने और खाने-पीने का इंतजाम किया है। हम पालम विहार के ऐसे ही एक शेल्टर होम में गए। तंग गलियों में बनी इस बिल्डिंग पर बड़े-बड़े अक्षरों में ‘समाज सेवा ट्रस्ट’ लिखा है। यहां मेंग नाम के शख्स शेल्टर होम चलाते हैं।
मेंग कहते हैं, ‘ये वक्त इन लोगों के लिए बहुत मुश्किलों भरा हैं। कुकी समुदाय के लोग मारे जा रहे हैं, खबरों में इसे जातिवादी हिंसा कहा जा रहा है, हकीकत में ये नफरत की लड़ाई है, इसे सिर्फ हिंसा नहीं कहना चाहिए।’
सीढ़ियां चढ़कर हम पहली मंजिल पर बने शेल्टर होम में पहुंचे। वहां मौजूद सभी लोग हाथ जोड़कर प्रार्थना कर रहे थे। ये एक बड़ा कमरा है, जहां हॉस्टल की तरह दो हिस्सों में ऊपर-नीचे बेड बने हैं। नीचे के बेड बुजुर्गों और बच्चों को दिए गए हैं।
सेंटर में सबसे पहले हमें वहनिथेम नाम की महिला मिलीं। वे मणिपुर के लंगोल से आई हैं। वहनिथेम कहती हैं, ‘हम नॉर्थ ईस्ट वालों को हर कदम पर अपनी पहचान के लिए लड़ना होता है, लेकिन अब तो अपने राज्य में ही हमारी पहचान खतरे में हैं। देखकर बुरा लगता है, जब अपने ही लोग हमें मारने आते हैं। हमारा कसूर क्या है, बस यही कि हम कुकी समुदाय से हैं।’
चर्च पर हमला हुआ, जान बचाकर भाग आए…
वहनिथेम बताती हैं, ‘मैं 23 मई को मणिपुर से दिल्ली आई थी। हिंसा शुरू हुई, तब हमारे इलाके में शांति थी। एक दिन खबर मिली कि कुछ लोग चर्च पर हमले कर रहे हैं। शाम से शुरू हुई हिंसा रात तक चलती रही। रात में मैतेई समुदाय के लोग आए और हमारे साथ बदसलूकी करने लगे। वे लोग कह रहे थे कि तुम्हें हमारे साथ चलना होगा। वे हमें लंगोल छोड़ने के लिए कह रहे थे।’
‘आसपास के इलाकों में भीड़ घरों में तोड़फोड़ कर रही थी, मेरी एक दोस्त के घर का दरवाजा तोड़ दिया। जब जान पर बन आई, तो हमने वहां से निकलने का फैसला लिया। हमला कर रही भीड़ में ज्यादातर लड़के थे। मेरी मां घर से बाहर निकली और उनसे छोड़ देने की गुहार लगाई। मां कोशिश कर रही थी कि भीड़ घर के अंदर न आए, क्योंकि उन्हें पता था कि अगर वे एक बार अंदर आ गए तो हम बच नहीं पाएंगे।’
‘भीड़ में शामिल एक शख्स ने मुझसे कहा कि अगर तुम हमारा एक काम करोगी, तो तुम्हें जाने देंगे। उसने कहा कि मुझे एक वीडियो बनानी होगी, जिसमें कहना होगा कि मैतेई समुदाय के लोगों ने हमारे साथ कुछ नहीं किया। उन्होंने मुझे ये वीडियो वायरल करने के लिए कहा, लेकिन ऐसा हो नहीं पाया, क्योंकि इलाके में इंटरनेट बंद था।’
हम जान बचा रहे थे, इसलिए फोटो नहीं ले पाए, आप सबूत मत मांगिए…
हमारी अगली मुलाकात लियाम से हुई। वे मणिपुर में पिता के साथ स्कूल चलाते थे। उनका दावा है कि कुछ दिन पहले भीड़ ने स्कूल जला दिया। लियाम कहते हैं, ‘प्लीज, आप मुझसे जले हुए स्कूल की फोटो मत मांगना। उस वक्त हमारे लिए जान बचाना, स्कूल की फोटो लेने से ज्यादा जरूरी था।’ लियाम कहते हैं कि ‘मणिपुर को न समझने वाले लोगों को यह हिंसा जातीय और रिजर्वेशन की लड़ाई लगती है, लेकिन ऐसा नहीं है। ये एक समुदाय के लिए नफरत का नतीजा है।’
शेल्टर होम में इंफाल से आए जॉयफुल भी रहते हैं। वे म्यूजिशियन हैं। कहते हैं, ‘मैं बस अभी दिल्ली पहुंचा हूं।’ सफर कैसा था? जॉयफुल कहते हैं, ‘दिल्ली आने के लिए पैसे उधार लिए, तब टिकट करवा पाया। सफर कैसा होगा, अपना घर छोड़ना हमेशा मुश्किल होता है। बैंक अकाउंट में एक रुपया नहीं है। हिंसा की वजह से मणिपुर में चीजों के दाम दोगुने हो गए हैं।’
पति मणिपुर में, पत्नी और बच्चे दिल्ली में
शेल्टर होम में रह रही ज्यादातर महिलाएं शादीशुदा हैं। परिवार ने सुरक्षा के लिहाज से उन्हें दिल्ली भेज दिया है। शेल्टर होम के अंदर एक टेबल पर चाय बनाने का सामान रखा है। दो महिलाएं बाकी लोगों के लिए चाय बना रही हैं। इनमें से एक का नाम वहबोई है। वहबोई ने अपने कंधे पर कपड़े से तीन साल के बेटे को बांध रखा था।
वहबोई कहती हैं, ‘ये सब झेलना बहुत मुश्किल है। बच्चों के लिए तो बहुत ही मुश्किल। हिंसा की वजह से बड़े बेटे की पढ़ाई का नुकसान हो रहा है। वो छठी क्लास में है।’
हमसे नहीं सरकार से पूछिए, हिंसा क्यों नहीं रुक रही…
यहीं हमें इंफाल की रहने वाले लाइसिया मिलीं। वे पेशे से टीचर हैं। जिस स्कूल में पढ़ाती थीं, उसे भीड़ ने जला दिया। लाइसिया कहती हैं कि इस वक्त हमारे पास जिंदा रहने के अलावा कोई दूसरी चॉइस नहीं है, इसलिए हम लोग मणिपुर छोड़कर दिल्ली आ गए हैं। कुछ दिन यहीं शेल्टर होम में रह रहे हैं। हमें लगा था कि दिल्ली जाकर परेशान हो जाएंगे, पर यहां के लोगों से बहुत मदद मिली है।’
वे कहती हैं, ‘मुझे ज्यादा बात नहीं करनी, क्योंकि मीडिया हमसे बात कर रही है, जबकि उन्हें सरकार से सवाल पूछने चाहिए कि अब तक हिंसा बंद क्यों नहीं हुई?’
लाइसिया कहती हैं कि ‘जिनके पास फ्लाइट की टिकट खरीदने के पैसे थे, वे तो अलग-अलग शहरों में पहुंच गए। कई लोग अब भी फंसे हुए हैं, क्योंकि वे टिकट अफोर्ड नहीं कर सकते हैं। दिल्ली आने के लिए मुझे 20 हजार रुपए का एक टिकट लेना पड़ा। हम कुल 5 लोग थे। हमें एक लाख रुपए खर्च करने पड़े, अब अकाउंट खाली है। सरकार को पता है कि हिंसा हो रही है, बावजूद उसके टिकट इतने महंगे हैं। सरकार को इस तरफ भी ध्यान देना चाहिए कि कैसे हिंसा पीड़ित लोगों को मणिपुर से सुरक्षित जगह लेकर जाएं।’
हिंसा शुरू हुई, तभी लग गया कि शेल्टर होम की जरूरत पड़ेगी…
मणिपुर से पलायन कर दिल्ली आए लोगों के लिए शेल्टर होम बनाने वाले मेंग मणिपुर ट्राइब्स फोरम के लिए काम करते हैं। ये फोरम 2015 में शुरू हुआ था और इनका काम मणिपुर के आदिवासियों के लिए काम करना है। मेंग कहते हैं, ‘मणिपुर में हिंसा शुरू हुई, तो महसूस हुआ कि हमें आगे चलकर इस तरह के शेल्टर होम की जरूरत पड़ेगी।'
'धीरे-धीरे मणिपुर से लोगों ने यहां आना शुरू कर दिया। फिलहाल हमारे पास 50 से 60 लोगों के रहने की व्यवस्था है। यहां सभी को नाश्ता, लंच और डिनर मुफ्त में दिया जाता है। छोटे बच्चों के लिए दूध और बिस्कुट का इंतजाम है। हम कोशिश कर रहे हैं कि पलायन करके आए परिवारों को कोई मुश्किल न हो, क्योंकि ये परिवार पहले ही बहुत परेशान हैं।’
एक्टिविस्ट का दावा- 25 हजार लोगों ने मणिपुर छोड़ा
शेल्टर होम से निकलने के बाद हम कुकी समुदाय के लिए काम कर रहे एक्टिविस्ट और वकील उटीमोती से मिले। वे कहते हैं कि ‘हिंसा शुरू होने के बाद करीब 25 हजार लोगों ने मणिपुर छोड़ा है। राज्य की पुलिस हिंसक भीड़ को लीड कर रही हैं। काले कपड़े पहने लोगों की भीड़ पुलिस के पीछे चल रही है और घरों में घुस रही है। ये ज़ुल्म नहीं है तो और क्या है?’
‘कुकी समुदाय का भरोसा राज्य की मशीनरी पर नहीं रहा है। सेंट्रल फोर्स ही उनकी मदद कर सकती है। इंफाल में बड़ी प्लानिंग के तहत कुकी समुदाय के घरों को जलाया जा रहा है।’
‘लोगों के बीच दिखाया गया कि कैसे हिंदू और ईसाई धर्मस्थलों को जलाया गया है, लेकिन ऐसा कुछ नहीं है। सिर्फ कुकी समुदाय के लोगों के घर जलाए गए हैं। आदिवासी कम्युनिटी के लोगों के घरों को लूटा गया, ज्यादा से ज्यादा नुकसान किया गया। ये मैतेई समुदाय की घृणा है, जो कुकी समुदाय को नुकसान पहुंचाकर निकाली जा रही है।
वहीं, कुकी समुदाय से आने वाली एक्टिविस्ट तारा हंग्जो कहती हैं, 'ये लड़ाई एकतरफा है। इसमें कुकी समुदाय को टारगेट किया जा रहा है। लोग मजबूरी में घर छोड़ रहे हैं। कई महिलाएं गर्भवती हैं और इस हिंसा के बीच खुद को सुरक्षित पाना बहुत मुश्किल है। मणिपुर में कितनी ही जानें खतरे के इर्द-गिर्द घूम रही हैं। केंद्र सरकार को चाहिए कि जल्द कोई कड़ा कदम उठाए, इससे पहले कि काफी देर हो जाए।’
अगली दो एक्सक्लूसिव रिपोर्ट मणिपुर से होंगी... 
पहली रिपोर्ट- 8 जून, यानी गुरुवार को
इसमें पढ़िए मणिपुर में अभी खाना मिलना मुश्किल है, लेकिन ड्रग्स आसानी से मिल रही है, कैसे।
दूसरी रिपोर्ट- 9 जून, यानी शुक्रवार को
इसमें जानिए क्या है CM एन बीरेन सिंह के 40 उग्रवादियों के एनकाउंटर वाले दावे का सच।